钦定古今图书集成/明伦汇编/氏族典/第417卷 > 《廖用贤尚友录》 > 扈谦
## 钦定古今图书集成/明伦汇编/氏族典/第417卷 > 《廖用贤尚友录》 > 扈谦

按《尚友录》：谦居金陵摄山，每筮一卦八钱，日限钱五
百。以三百供母，二百饮酒，五百足，一卦千钱不为也。
海西公旦出，见赤蛇蟠御床，俄而失蛇，诏谦筮之。谦
曰：“晋室有磐石之固，陛下有出宫之象。”海西曰：“可消
伏否？”曰：“后年有大将北征失利，应损三万人。”后桓温
北征败绩，还石头，乃废海西，立简文。又桓温妾产桓
元，时至艰。谦筮曰：“当是男儿。”声气雄烈，震动四海。后
谦母亡，既葬，乃辞温而去，曰：“因缘尽矣。”数日，酒保于
落星路见谦卧地，始谓其醉，捉手引牵，惟有空衣存
焉。